**„За да съм здрав, аз избирам...“**

**Есе**

Аз съм Райа.

Аз съм на четиринадесет години.

Аз обичам да танцувам.

 Обичам да пея.

Обичам да ходя на училище.

Реших да участвам в този конкурс не за да спечеля, а защото бих искала да мога да помогна поне на един човек, поне на едно дете, което ще прочете моите думи. И така да разбере колко е прекрасен светът, ако бъдем просто себе си, без да се опитваме да станем някой друг чрез наркотици.

 Преди да започна да пиша, попитах мама разни неща, свързани с темата, за която не знаех почти нищо. Реших, че и на вас може да ви бъде интересно това, което ми разказа тя, изненадана от въпросите ми:

- Мамо, защо хората използват наркотици?

- По този начин някои хора се опитват да избягат от реалността. За съжаление, винаги има някаква причина, за да започнат да се самоунищожават по този начин

- Каква може да е причината?

- Например ученик, попаднал в компания, в която иска да се впише. Да се почувства готин, пораснал, специален. Погрешно смята, че това е начин останалите да го харесат. Други причини могат да бъдат проблеми в семейството му, проблеми в училище, самота, липса на интереси, чувството, че е неразбран. Често това са добри и умни деца, но нещо се е пречупило в тях и тръгват в грешната посока.

 - А родителите виновни ли са?

- Заслепени от любов, ние, родителите си мислим, че нашето дете не е способно на това. Ето и основната причина семейството да разбира последно за нещо подобно.

- Какво е добре да направят родителите, ако разберат, че детето им употребява наркотици? Могат ли да му помогнат?

- Това са много сложни въпроси. Обикновено родителите са много заети, забелязват последни и вероятно такъв сериозен проблем може да промени целия им живот. Най-важно е да продължат да обичат детето си, да се опитат да потърсят причината, да го разберат и да приемат, че то е болно, а не е лош човек. Необходимо е да потърсят специалисти.Тогава с много любов и разбиране ще могат и да му помогнат.

- Какво се случва с наркоманите?

- Деградират като личности. Наркотиците се отразяват силно на здравето, мозъка и външния вид. Организмът остарява бързо. Имунитетът отслабва и има голяма опасност от заразяване със СПИН, хепатит и още много болести. С две думи - съсипани животи. Хора без бъдеще!

Ето това ми разказа моята майка.

Не знам на вас дали ви стана ясно, но аз наистина не разбирам защо някои хора смятат,  че ще си решат проблемите така. Става ми тъжно за онези, които не искат да имат бъдеще. Силно съм разочарована от избора, който правят за себе си.

Нямам право да ви поучавам, но моето послание към вас е - изберете живота!

Аз съм Райа.

Аз съм на четиринадесет години.

Аз искам да съм здрава!

А за да съм здрава, избирам живот без наркотици!

Аз избирам живота!

**Участник: Райа Петкова,**

**ЧПГ „АК – Аркус“ ЕООД**

**гр. Велико Търново**

Учител:  Пенка Константинова

преподавател по български език и литература

ЧПГ „АК – Аркус“ ЕООД

гр. Велико Търново